Loop! Astrology + News - Astrodienst Guest user u1354907717
21-Oct-2016, 12:14 UT/GMT Oos-Kaap kry dalk gou nuwe premier | Netwerk24
Oos-Kaap kry dalk gou nuwe premier
Deur Lizeka Tandwa, News24 19 Februarie 2018 16:00
Die inhuldiging van Oscar Mabuyane, die Oos-Kaapse ANC-voorsitter, as ’n nuwe lid van die wetgewer, het bespiegelings aangewakker dat ’n herskommeling ophande is.
Sy adjunk-voorsitter, Mlungisi Mvoko, het ook ’n lid van die wetgewer geword.
Mabuyane is op verlede jaar se onstuimige provinsiale verkiesingskonferensie tot voorsitter verkies.
Oscar Mabuyane, Oos-Kaapse ANC-voorsitter. Foto: Argief
Lulama Ngcukayitobi, ANC-sekretaris in die provinsie, sê hy vertrou dat Mabuyane en Mvoko die party se beleid sal nastreef.
Op die vraag of Mabuyane se inhuldiging beteken dat hy ’n LUR of die premier kan word, sê Ngcukayitobi Mabuyane is in ’n “toesighoudingspos” aangestel.
Ngcukayitobi het vroeër die maand Luthuli-huis besoek om Ace Magashule, die ANC se sekretaris-generaal, se goedkeuring te vra om Phumulo Masualle, Oos-Kaapse premier, te herroep.
Na wat verneem word, het topleiers van die Oos-Kaapse ANC én die ANC se topses, insluitend pres. Cyril Ramaphosa, die vergadering bygewoon. Weens die herroeping van oudpres. Jacob Zuma is die voorgestelde herroeping van Masualle vir eers teruggehou, het ’n bron aan News24 gesê.
Masualle het Vrydag die staatsrede bygewoon as lid van die Nasionale Raad van Provinsies in sy amp as premier.
Ná die uitslag van die provinsiale verkiesingskonferensie verlede jaar is die spanning tussen Mabuyane en Masualle nou groter as ooit vantevore.
Die herskommeling sal Masualle en ses van sy LUR’e in die gedrang bring. Hulle is Thandiswa Marawu, Sakhumzi Somyo, Mlibo Qoboshiyane, Nancy Sihlwayi en Phumeza Dyantyi. Hulle was deel van ’n groep wat geweier het om die provinsiale verkiesingskonferensie waarop Mabuyane tot Oos-Kaapse leier verkies is, te erken.
Meer oor: Oscar Mabuyane | Oos-Kaap | Politiek
Magashule ‘op dun ys’
Vrystaat hoor einde Maart oor nuwe premier